બટુક પટેલ (બમન ઈરાની) લંડનમાં પોતાની ત્રણ દીકરી ગ્રેસી (જૅકલિન ફર્નાન્ડિસ), સરાહ (નર્ગિસ ફખરી) અને જેની (લીઝા હેડન) સાથે રહે છે. બટુકને એમ જ છે કે તેની ત્રણેત્રણ દીકરીઓ અત્યંત સંસ્કારી છે, પણ એ તેનો ભ્રમ છે. ત્રણેય દીકરીઓ જિંદગીને બરાબર રીતે માણે છે અને બધા પ્રકારની મજા પણ કરી લે છે. દીકરીઓને સંસ્કારી માનતા બટુકને લાગે છે કે તેની દીકરીઓ માટે આ પૃથ્વી પર કોઈ લાયક મુરતિયો નથી એટલે તે એકેય દીકરીનાં લગ્ન કરાવવા નથી માગતો, પણ છે એનાથી ઊલટું. ગ્રેસી અક્ષયકુમારના તો સરાહ અભિષેક બચ્ચનના અને જેની રિતેશ દેશમુખના પ્રેમમાં છે અને તેમની સાથે મૅરેજ કરવા માગે છે. બટુક માટે આ વાત આઘાતજનક છે. બટુક કહે છે કે જો આ ત્રણેયમાંથી એકેયનો બૉયફ્રેન્ડ ઘરમાં પગ મૂકશે તો તે મરી જશે, બોલશે તો મરી જશે કે સામે પણ જોશે તો મરી જશે. પપ્પાની પાસે બૉયફ્રેન્ડને પાસ કરાવવા માટે હવે ત્રણેય દીકરીઓ પોતપોતાના બૉયફ્રેન્ડને સાંભળી ન શકતા, બોલી ન શકતા અને જોઈ ન શકતા બનાવીને ઘરમાં લઈ આવે છે અને ઘરમાં ગોટાળાઓ શરૂ થાય છે. જોકે આ ગોટાળા વચ્ચે ઊર્જા નાગરે (જૅકી શ્રોફ) ઘરમાં આવે છે. ઊર્જાને બટુક પાસેથી પાંચ હજાર કરોડ રૂપિયા પાછા લેવાના છે અને બટુક એ આપવામાં ગલ્લાંતલ્લાં કરે છે. નવા ગોટાળાઓ શરૂ થાય છે અને ઘરમાં અંધાધૂંધી મચી જાય છે.